คลังเผย 5 เดือนแรกเก็บรายได้กว่า6.4 แสนล้าน
คลังเผย 5 เดือนแรกจัดเก็บรายได้กว่า 6.4 แสนล้านบาท เพราะเศรษฐกิจขยายตัวดี&nbsp; มั่นใจฐานะการคลังเข้มแข็ง คาดยอดเก็บรายได้ทั้งปีเกินเป้า 1.2 แสนล้านบาท
18 มี.ค. 2554

คลังเผย 5 เดือนแรกจัดเก็บรายได้กว่า 6.4 แสนล้านบาท เพราะเศรษฐกิจขยายตัวดี  มั่นใจฐานะการคลังเข้มแข็ง คาดยอดเก็บรายได้ทั้งปีเกินเป้า 1.2 แสนล้านบาท 
นายนริศ ชัยสูตร ผู้อำนวยการสำนักงานเศรษฐกิจการคลัง เปิดเผยถึงฐานะการคลังของรัฐบาลตามระบบกระแสเงินสดใน 5 เดือนแรกของปีงบประมาณ 2554 ว่ารัฐบาลมีรายได้นำส่งคลังทั้งสิ้น 6.44 แสนล้านบาท สูงกว่าช่วงเดียวกันปีที่แล้ว 8.1 หมื่นล้านบาทหรือ 4.4 % โดยเป็นผลมาจากเศรษฐกิจที่ขยายตัวอย่างต่อเนื่อง ทำให้การจัดเก็บรายได้รัฐบาลเพิ่มขึ้นมากทั้งจาก 3 กรมจัดเก็บ และการนำส่งรายได้ของรัฐวิสาหกิจ 
ขณะที่การเบิกจ่ายเงินงบประมาณมีจำนวนทั้งสิ้น 9.88 แสนล้านบาท สูงกว่าช่วงเดียวกันของปีก่อน 2.04 แสนล้านบาท เพิ่มขึ้น 26.1 %  ทำให้ดุลเงินงบประมาณขาดดุล 3.43 แสนล้านบาท เมื่อรวมกับการขาดดุลเงินนอกงบประมาณ 5,253 ล้านบาท ส่งผลให้รัฐบาลขาดดุลเงินสดรวม 3.48 แสนล้านบาท และรัฐบาลได้กู้เงินเพื่อชดเชยการขาดดุล 8.91  หมื่นล้านบาท ทำให้ดุลเงินสดหลังกู้ขาดดุลทั้งสิ้น 2.59 แสนล้านบาท ส่งผลให้เงินคงคลัง ณ สิ้นเดือนกุมภาพันธ์ 2554 มีจำนวน 1.69 แสนล้านบาท  
นายนริศสรุปว่า “จากแนวโน้มการจัดเก็บรายได้ของรัฐบาลที่ผ่านมาและการคาดการณ์ในช่วงที่เหลือ กระทรวงการคลังมั่นใจว่าการจัดเก็บรายได้ในปีนี้จะสูงกว่าเป้าหมาย 1.2 แสนล้านบาท ซึ่งจะส่งผลดีต่อความมั่นคงของฐานะการคลังในปีงบประมาณนี้เช่นกัน” นายนริศกล่าว